|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. október 9-ei alakuló ülésére**

**Tárgy:** Javaslat a Budapest Főváros VII. kerület Erzsébetváros Önkormányzata Képviselő-testületének a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosítására

**Készítette:**

Batóné dr. Mácsai Gyöngyvér

jegyzői irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet (a továbbiakban: Rendelet) 1. §-a a képviselői alaptiszteletdíjat, a bizottsági tagok, elnökök és tanácsnokok tiszteletdíját szabályozza a polgármesteri illetményhez viszonyított százalékos arányban, valamint a nem képviselő bizottsági tag tiszteletdíját konkrét összegben meghatározva. A Rendelet 2. §-a a természetbeni juttatások fajtáit és azok támogatásának mértékét határozza meg.

A Rendelet 1. §-a a Magyarország helyi önkormányzatairól szóló 2011. évi CLXXXIX. törvénnyel (a továbbiakban: Mötv.) összhangban állapítja meg a helyi önkormányzati képviselők tiszteletdíját, juttatásait, költségtérítését, továbbá meghatározza, hogy az Mötv. 40. § (4) bekezdése szerint a képviselő-testület bizottságának nem képviselő tagjára az önkormányzati képviselők tiszteletdíjára, természetbeni juttatására, költségtérítésére vonatkozó rendelkezéseket kell megfelelően alkalmazni.

A megállapított tiszteletdíj mértékével kapcsolatban a törvény nem tartalmaz részletszabályt, azonban az a megkötés, hogy a tiszteletdíj megállapítása nem veszélyeztetheti az önkormányzat kötelező feladatainak ellátását.

Azon képviselők, akik többlet feladatot látnak el, azaz bizottság tagja, elnöke vagy tanácsnok, részükre a Képviselő-testület magasabb összegű tiszteletdíjat állapíthat meg. Tekintettel arra, hogy a Képviselő-testület bizottságában végzett „plusz” munkáért megállapított százalékos mérték 2014. óta változatlan, ezért javaslatot teszek a bizottsági tagságért, valamint bizottsági elnöki tisztség ellátásáért járó kiegészítés emelésére.

Javaslatot teszek továbbá a nem képviselő bizottsági tag tiszteletdíjának emelésére, tekintettel arra, hogy a bizottság nem képviselő tagja az önkormányzati képviselő taggal azonos döntési helyzetbe kerülhet, hasonló felelősséggel járó pozíciót tölthet be, erre figyelemmel a bizottsági munkáért járó díjazás nem lehet eltérő a képviselőként vagy nem képviselőként végzett tevékenysség tekintetében.

Fentieken túlmenően javaslom, hogy a képviselőcsoport vezetéséért (frakcióvezető) a jövőben kiegészítést állapítson meg a Képviselő-testület. A kiegészítés mértékét a bizottsági tag tiszteletdíjának kiegészítésével egyező mértékben, a polgármester illetményének 20%-ában javaslom meghatározni.

A Rendelet 2. §-a a természetbeni juttatásokra vonatkozó szabályokat határozza meg.

Az önkormányzati képviselőt megillető természetbeni juttatás tekintetében javaslom, hogy a jelenlegi szabályozás szerinti, a mobiltelefon beszélgetés havi díjából maximum 30.000,- Ft támogatás helyett, a telefonhasználat díjának megtérítése legfeljebb 40.000,- Ft összegre kerüljön emelésre.

A bizottság nem képviselő tagja részére korábban természetbeni juttatás nem került megállapításra, viszont a munkájuk ellátásának elősegítésére indokolt lenne a mobiltelefon használatukhoz hozzájárulni. Ezért természetbeni juttatásként javaslom, hogy a nem képviselő bizottsági tagok esetében az Önkormányzat legfeljebb havi 20.000,- Ft összegben járuljon hozzá a mobiltelefon használatukhoz.

Mindezeket figyelembe véve javaslom, hogy a 20/2014. (X.28.) önkormányzati rendelet 1.§-a, 2.§-a és 2/A.§-a a fentiekben kifejtettek szerint módosuljon.

Kérem a Tisztelt Képviselő-testületet, hogy az előterjesztést megtárgyalni és a csatolt rendelet-tervezetet elfogadni szíveskedjenek.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítással közvetlenül összefüggő társadalmi hatás nem kimutatható.

1. **A jogszabály környezeti és egészségi következményei**

A rendeletmódosítás végrehajtásának környezeti, egészségi következményei nincsenek.

1. **A jogszabály adminisztratív terheket befolyásoló hatásai**

A rendeletmódosításnak adminisztratív terheket befolyásoló hatásai nem számottevőek.

1. **A jogszabály megalkotásának szükségessége, a jogalkotás elmaradásának várható következményei**

A rendeletmódosításra törvényi kötelezés nincs, a rendeletmódosításnak az elmaradása jogsértést abban az esetben okoz, ha a nem képviselő bizottsági tag tiszteletdíja nem kerül helyesen megállapításra.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti feltételek biztosítottak, pénzügyi feltételei a költségvetésről szóló rendeletben szerepelnek, a fedezet rendelkezésre áll.

Budapest, 2024. október 1.

Niedermüller Péter

polgármester

Melléklet: Rendelet-tervezet a helyi önkormányzati képviselők tiszteletdíjáról, természetbeni juttatásáról és költségtérítéséről szóló 20/2014. (X.28.) önkormányzati rendelet módosítására